לעיני 1,500 צופים באצטדיון המושבה, כמות המהווה שיא למשחק כדורגל נשים בישראל, זכתה הערב (חמישי) אס”א ת”א בגביע המדינה לאחר 1:3 על מכבי כישרונות חדרה. בכך השלימו השחקניות של ארז בלפר עונה מושלמת מבחינתן עם דאבל מרשים.
פתיחת המשחק לא בישרה על הבאות. האלופה לקחה כצפוי את השליטה אך דווקא היא הוציאה כדור ראשון מן הרשת, כשאנדראה לאיו הרומנית סיפקה סיומת אלגנטית וקבעה יתרון מפתיעה לחדרתיות (7). הכחולות לבנות של ארז בלפר השוו שבע דקות לאחר מכן בזכות נגיחה קלילה של אזוריקה נקמגיקה (14). רבע השעה הראשונה נתנה תקוות גדולות להמשך, אך אלה התפוגגו בעקבות החום הכבד שהקשה על השחקניות ופגע משמעותית בקצב המשחק.
השרב הכבד המשיך להשפיע גם במחצית השנייה, אך אלה שככל הנראה התרגלו אליו מהר יותר היו השחקניות של אייל גרופר. לאחר לחץ כבר ומספר החמצות ממצבים קורצים, המהפך של אס”א הושלם בדקה ה-61 בזכות השתחררות יפה ברחבה של מור אפרים, שכבשה את ה-1:2. גם לאחר המהפך, נראה היה שהשלישי של האלופה קרוב יותר מהשוויון ואכן כך קרה, כשרחל רינסט סגרה את הסיפור בדקה ה-78.
דניאל אוסלק והשחקניות שלו יסתפקו במחמאות על עונה באמת מצוינת שכללה בנוסף מקום שלישי בליגה, בעוד המנצחת הגדולה של הערב הוכיחה שלא בכדי היא רצה העונה לאליפות מרשימה והוסיפה לארון שלה גביע חמישי בתולדות המועדון.
מאמן אס״א ת״א, ארז בלפר, היה מאושר בסיום: ״אין כיף גדול מזה בכל רמה, וזו הרמה הגבוהה ביותר של כדורגל נשים. השתפרנו משבוע לשבוע, הבנות בהתחלה דרשו ממני קצת יותר מדי, אבל לאט לאט התחילו להאמין בי ובדרך שלי והנה התוצאה. אין מילים לתאר כמה ‘גברים’ יצאו הבנות האלה, פשוט מרגש”.
עוד הוסיף בלפר: “האמנתי שניקח אליפות, הגביע זה בונוס הכי כיף בעולם. יש לנו קבוצה מאוד מגובשת ורובה ישראליות, כולן מחוברות ומוכשרות, חדר ההלבשה נורא חזק, וזה מה שניצח לנו את המאבקים המכריעים בנוסף לזרות המצוינות שהבאנו. חייבת להיות חשיפה גדולה יותר לכדורגל הנשים בארץ שתגיע עם תקציבים גדולים יותר, הבחורות מגיעות לאימונים אחרי העבודה שלהן וזה קשה, לא מדבר על מקצוענות אבל חייב לשפר ולהשקיע יותר בענף הזה״.
רפי כהן, מאמן השוערות ואבא של שוערת אס״א תל אביב, עמית כהן, הוסיף: ״הרגשה מדהימה, בכל קבוצה לקחת דאבל זה מהמם. בכלל זו שמחה כפולה בשבילי, גם בשביל הקבוצה שאני עובד בה וגם בשביל הבת שלי שרצתה את זה כל כך. הגיע לנו אחרי עונה לא ארוכה ולא קלה, כל הכבוד לבנות. זה ענף נפלא וחייבים לשפר את כמות התשתיות והתקציבים בו כדי שנהנה ממנו יותר, וניתן את האפשרות לעוד בנות שחולמות להיות שחקניות מקצועיות״.
עוד הוסיף כהן: ״לא האמנתי שהבת שלי תהיה שוערת כשהייתה ילדה, אבל הדברים התפתחו לכיוון הזה וזה מה שעושה לה טוב, אני תמיד מאחוריה תומך בה ומאמן אותה להיות שוערת הכי טובה שאפשר, מאחל לה רק הצלחה״.
מאמן מכבי כישרונות חדרה, דניאל אוסלק, היה מאוכזב בסיום: ״כואב מאוד, ומאכזב. אין לי טענות לאף אחת, במחצית הראשונה היינו צריכים לכבוש את השני ולנצח את המשחק כמו שח-מט, במקום זה קיבלנו גול מטעות שוערת, ככה זה הכדורגל. לא הופענו למחצית השנייה ולא הגענו למצבים, הן לחצו והגול השני כבר הוציא לבנות את האוויר מהמפרשים. בגמר נגד האלופה כשאתה שולט במשחק אתה חייב לתת את הגול, אם לא אתה נענש כמו שקרה. אס״א זו הקבוצה הטובה בארץ הן שיחקו טוב מאיתנו בסופו של דבר ומגיע להן הגביע״.
דקה שביעית, חדרה עלתה ל-0:1: האלופה פתחה חזק יותר ולחצה, אך דווקא היא הייתה הראשונה להוציא כדור מן הרשת. כדור ארוך הגיע לאנדראה לאיו הרומניה, שעם הרבה קור רוח בעטה פנימה והעלה את החדרתיות ליתרון מפתיע.
בדקה ה-12, חדרה כמעט כבשה את השני: ההגנה של אס”א ת”א נראתה מבולבלת למדי, לאיו כמעט ניצלה זאת כדי להשלים צמד כשעקפה באלגנטיות את השוערת וגלגלה כדור חלש שחלף סנטימטרים מן המסגרת.
דקה 14, אס”א ת”א השוותה ל-1:1: מי שלא כובש סופג? האלופה יצאה מההלם והענישה את הלבנות, כשנקמגיקה אזוריקה הקנדית ניצלה טעות קשה של השוערת סאנדרה ברון כדי לנגוח מול רשת חשופה פנימה.
בדקה ה-37, חדרה שוב הייתה קרובה: חנין נאסר ניצלה דלילות בהגנה ומקרוב גלגלה פס שחמק החוצה.
בדקה ה-46, אס”א כמעט השלימה מהפך: שירלי אוחנה סחטה הצלה גדולה באחת על אחת מברון.
בדקה ה-60, אס”א פספסה מצב מצוין: ורד כהן בעטה בצורה וירטואוזית מהאוויר אך מצאה רק את המשקוף.
בדקה ה-61, אס”א ת”א עלתה ל-1:2: המהפך של האלופה הושלם בזכות מור אפרים, שהסתובבה מצוין ברחבה וירתה כדור חד ומדויק לרשת.
בדקה ה-79, אס”א עלתה ל-1:3: רחל רינסט סגרה את הסיפור. החלוצה ניצלה דלילות בהגנה הלבנה ומול ברון לא התבלבלה ושלחה כדור שטוח לפינה הרחוקה.
הרכב אס”א ת”א: עמית כהן למא גנאמה 94), שי שדה, ורד כהן (אשרת עיני 89), ליה ברקאי, אזוריקה נקמגיקה (סיוון יוגב 19), מור אפרים, נעל אכטל, אופל סופר, שירלי אוחנה (ברנה קונל 83), מיטל שרעבי ורחל רינסט (רקפת זיידן 90).
הרכב מכבי כישרונות חדרה: סאנדרה ברון, חנין נאסר, שובל טוויל (שחר חממי 64), דניאל סופר, טל סופר (מאיה גבריאלי 89), אנדראה לאיו, שני דוד, ספיר סרוסי, טל איסייב, מרסלה סוזה (אילונה רוזנטל 85) ועדם אטובור.